客有饋玉面狸者戲賦此詩
作者：李綱
朝代：宋

paragraphs: 山林冬煖草未衰，深巖穴處狸正肥。
丰茸斑毳面粧玉，搖曳脩尾髦如犛。
夜行晝伏彼何罪，失身終堕網與機。
庖厨須爾充口腹，幾欲斷尾同犧雞。
蒸炊包裹付糟滓，酥香玉軟豐膚肌。
霜刀縷切膩且滑，犀筯厭飫良珎奇。
猩脣熊白不足數，披絮黄雀空多脂。
樽前風味乃如許，爲爾倒盡黄金巵。